Go fitlha kwa bowelong jwa bo1920, Baithuti ba Baebele * ba le mmalwa ba ile ba rera thata mo ditoropong tse di gaufi le lewatle. Mo bogareng jwa naga eno go na le lefelo le legolo le go sa nneng batho ba le bantsi mo go lone e leng lefelo le le omeletseng le le ka lekanang le halofo ya naga ya United States. Le fa go ntse jalo, bakaulengwe ba ne ba itse gore balatedi ba ga Jesu ba ne ba tshwanetse go neela bosupi ka ene “go ya [kwa] karolong e e kwa kgakalakgakala ya lefatshe” go akaretsa le mafelo a a kgakala a Australia. (Dit. 1:8) Mme ba ne ba tla kgona jang go dira tiro eno e e seng kana ka sepe? E re ka ba ne ba itse gore Jehofa o tla segofatsa tiro ya bone, ba ne ba ikemiseditse go dira sotlhe se ba ka se kgonang.